Aanranding by kuierplek: Blou Bul ‘gee samewerking aan polisie’Dylan van der Walt (Foto: Verskaf) Dylan van der Walt (20), die Blou Bul-o.21-rugbyspeler wat daarvan verdink word dat hy vir Louis Pienaar (38) Saterdagoggend buite ŉ kuierplek in die ooste van Pretoria geslaan het, het onderneem om sy samewerking aan die polisie te gee. Van der Walt se prokureur, Jacques Diemieniet, het Vrydagmiddag aan Maroela Media gesê sy kliënt het nog nie ŉ verklaring by die polisie afgelê nie, maar ŉ afspraak is reeds vir later vandeesmaand gemaak. “Ek het intussen inligting ontvang dat ander mense glo waarskuwingsverklarings moes aflê, wat die moontlikheid laat ontstaan dat daar dalk ander verdagtes kan wees. Ek is egter nog in die duister hieroor. Ek poog al heeldag, sonder sukses, om met die ondersoekbeampte in verbinding te tree sodat ons agter die kap van die byl kan kom,” het Diemieniet gesê. Hy het gesê in dié stadium is daar nog te veel aspekte waaroor duidelikheid gekry moet word en kan hy nie verdere kommentaar oor die voorval lewer nie. Maroela Media het vroeër berig Louis Pienaar (38), ŉ rekenaarspesialis en pa van twee kinders, is in ŉ kritieke toestand in die waakeenheid van die Life Wilgers-hospitaal nadat hy Saterdag omstreeks 04:00 buite die kuierplek aangerand is. “Volgens ooggetuies het die kuierplek toegemaak. Louis was nog op die dansvloer toe daar ŉ groep rugbyspelers aangekom het. Soos ons verstaan, het iemand glo aan iemand gestamp, waarna ŉ woordewisseling ontstaan het,” het Louis se pa, Pine Pienaar, vroeër aan Maroela Media gesê. “Louis en sy neef, Christian Cronjé, is toe na buite waar Dylan hom in die parkeergebied van agter van sy voete af geslaan het. Hy het hom nog ŉ hou gegee, voor hy saam met mense in ŉ voertuig geklim en weggery het,” het Pine bygevoeg. Wayne van der Walt, Dylan se pa, het vandeesweek sy seun op Facebook verdedig en uitgevaar teen mense wat “negatiewe aanmerkings” gemaak het. “Dylan was nog nooit betrokke by enige bakleiery in sy hele lewe nie en omdat hy vir die Bulle speel is dit tien keer erger. Wat julle lees is net die helfte van die storie. Dylan was saam [met] twee van sy maats, en die ander ou het vyf vriende en familie saam [met] hom gehad. Dylan het hom een keer geslaan en hy het geval,” het Wayne geskryf. Wayne maak verskeie bewerings, soos dat “die 38-jarige man” glo besope was en na bewering probeer het om by ŉ 20-jarige meisie aan te lê. “Wat gebeur het, is hartseer. Ons is ŉ Christelike familie en net God kan oordeel, maar nou ja, dis net so hard vir my kind as wat dit vir enige iemand anders sal wees.” Louis Pienaar in die hospitaal. Foto: Verskaf Karen Pienaar, Louis se suster wat nou as die gesin se woordvoerder optree, het Vrydag aan Maroela Media gesê Wayne se bewering dat Louis saam met vyf vriende daar was, is verkeerd. “Dit was net hy en sy neef.” Sy het gesê wat presies tot die woordewisseling binne die kuierplek gelei het, is nog duister en hulle weet net wat hulle van ooggetuies verneem het. “In dié stadium weet ons net dat daar ŉ woordewisseling binne die kuierplek was en dit is toe opgeklaar. Die aanranding het later buite in die parkeerterrein plaasgevind. Verder kan ons nie meer oor die saak sê totdat die polisie se ondersoek afgehandel is en almal se verklarings geneem is nie,” het sy gesê. Karen het gesê haar broer se toestand het intussen verswak. Hy is sedert Saterdagoggend in ŉ koma en is aan ŉ ventilator gekoppel. Hy het op twee plekke bloeding op die brein. Kapt. Ilze Jones, woordvoerder van die Garsfontein-polisie, het reeds bevestig ŉ saak van aanranding met die doel om ernstig te beseer word ondersoek en die ondersoek duur voort. Niemand is nog in verband met die voorval in hegtenis geneem nie. Shanil Mangaroo, woordvoerder van die Blou Bulle Maatskappy, het gesê die maatskappy gaan nie in dié stadium enige kommentaar oor die voorval lewer nie. “Aangesien daar wetlike aspekte betrokke is, wag ons eers vir die ondersoek om sy gang te gaan. Sodra daar meer inligting beskikbaar word, sal ons dit verder hanteer.”